Вольга кажа, што закахалася ў народныя песні яшчэ на радзіме, калі пачула выступленне маладых дзяўчат з калектыву Guda, пасля чаго некалькі гадоў сама спявала ў яго складзе. У Сіэтле яна кіруе фальклорным калектывам Volya. Дзяўчына распавядае, што ў ЗША калектыў выступае не вельмі часта: як і ў Беларусі, культурныя праекты такога плану практычна не акупляюцца. Некалькі гадоў запар Volya выступала на адным з найбуйнейшых фолк-фэстаў Ціхаакіянскага ўзбярэжжа — Northwest Folk Festival. Паслухаць беларускую народную музыку ў асноўным прыходзяць амерыканцы, а з рускамоўных жыхароў Сіэтла прыходзяць толькі родныя дзяўчат і сябры.